Дыгулыбгъу Анетэ ПсыкIэху егъэгушхуэ
Бахъсэн районым и щIыналъэ администрацэм и Iэ-тащхьэм и къалэнхэр зыгъэзащIэ Къэнэмэт Рустам и жэрдэмкIэ щIыпIэм и егъэджакIуэхэм хуагъэлъэпIащ я IэщIагъэм епха махуэшхуэр.
— ЕгъэджакIуэр — къэралыр зэрыгушхуэ, абы и псэкупсэ тегъэщIапIэ цIыхущ, лъэпкъым бгъэдэлъ щэнхабзэмрэ хабзэмрэ щIэблэм ябгъэдэзылъхьэщ, — къыхигъэщащ Къэнэмэтым и псалъэм. — Фэ, ди егъэджакIуэхэ, вбгъэдэлъ педагогикэ Iэзагъым, творческэ Iуэху зехьэкIэм, сабийхэм яхувиIэ лъагъуныгъэ нэхум я фIыгъэкIэ ныбжьыщIэхэм я гумрэ я псэмрэ къыщоуш цIыхугъэ, пщIэ, нэмыс жыхуэтIэ хьэл-щэнхэр. Ди гуапэу дынывохъуэхъу фи махуэшхуэмкIэ. Гукъыдэжрэ дэрэжэгъуэрэ фиIэу, фи мурадхэмрэ хъуэпсапIэхэмрэ нэрылъагъу хъууэ Тхьэм узыншэу куэдрэ фигъэпсэу, фигъэлажьэ.
Махуэшхуэ зэхуэсым хэтащ икIи къыщыпсэлъыщ Бахъсэн районым щIыпIэ самоуправленэмкIэ и советым и тхьэмадэ Сэбан Руслан, егъэджакIуэхэм я профсоюзым и щIыпIэ зэгухьэныгъэм и пашэ Молэ Хьэсен, нэгъуэщIхэри.
Хабзэ зэрыхъуам тету, районым и егъэджакIуэ нэхъыфIхэр щагъэлъэпIащ зэхуэсым. УФ-м ЕгъэджэныгъэмкIэ и министерствэм къыбгъэдэкI щIыхь тхылъыр хуагъэфэщащ Молэ Лерэ. «УФ-м егъэджэныгъэмкIэ щIыхь зиIэ и лэжьакIуэ» цIэр, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, егъэджэныгъэмкIэ щIыпIэ IэнатIэм, егъэджакIуэхэм я республикэ профсоюз зэгухьэныгъэм я щIыхь, фIыщIэ тхылъхэр лэжьакIуэфI куэдым щыхуагъэфэщащ пшыхьым. Гулъытэншэ ящIакъым егъэджэныгъэм и ветеранхэри. Абыхэм иратащ фIыщIэ тхылъхэмрэ саугъэт лъапIэхэмрэ.
Пшыхьым и цIэр къыщраIуащ икIи гуапэу щехъуэхъуащ «Илъэсым и егъэджакIуэ нэхъыфI» зэпеуэм и щIыпIэ Iыхьэм щытекIуа егъэджакIуэм. Ар ПсыкIэху жылэм дэт курыт школым инджылызыбзэр щезыгъэдж Дыгулыбгъу Анетэщ.
ТАМБИЙ Линэ.
